Na temelju Odluke o financiranju Ministarstva rada, mirovinskog sustava, obitelji i socijalne politike donesene 28. ožujka 2024. KLASA: 984-01/23-01/29 URBROJ: 524-07-02-01-01/3-24-32  i Ugovora o dodjeli bespovratnih sredstava za projekte koji se financiraju iz Europskog socijalnog fonda plus, Programa Učinkoviti ljudski potencijali 2021. – 2027., program Zaželi – prevencija institucionalizacije, kodni broj: SF.3.4.11.01.0439., **Udruga osoba s invaliditetom „Sunce“** i partneri u projektu **„Zaželi SUNCE“:** **Grad Makarska, Općina Brela, Općina Podgora i Općina Tučepi**, objavljuju:

**JAVNI POZIV ZA ISKAZ INTERESA KRAJNJIH KORISNIKA ZA PRIMANJE USLUGA PRUŽANJA I PODRŠKE OSIGURANU KROZ PROVEDBU PROJEKTA „Zaželi SUNCE“**

I.

**Ciljne skupine**

1. **Osobe starije od 65 godina**
2. **Osobe s invaliditetom**

**Cilj projekta**

**Opći cilj** ovog projekta je povećanje socijalne uključenosti i prevencija institucionalizacije ranjivih skupina osiguravanjem dugotrajne skrbi. Specifični cilj je pružanje usluge potpore i podrške u svakodnevnom životu.

Projekt „Zaželi SUNCE“ ima za cilj povećanje socijalne uključenosti i prevenciju institucionalizacije ranjivih skupina osiguranjem dugotrajne skrbi zapošljavanjem osam (8) osoba koje će pružiti uslugu potpore i podrške u svakodnevnom životu za najmanje 48 osoba starijih od 65 godina i osoba s invaliditetom (OSI) starijih od 18 godina te na taj način utjecati na povećanje kvalitete njihovog života zadovoljavanjem svakodnevnih potreba, uz isporuku paketa kućanskih i osnovnih higijenskih potrepština. Time će ih podržati u samostalnom životu ili u životu u obitelji i prevenirati njihovu institucionalizaciju.

**Aktivnosti projekta** obuhvaćaju pružanje usluge potpore i podrške uz nabavu i podjelu paketa potrepština, koja obvezno uključuje:

a. organiziranje prehrane (pomoć u pripremi obroka, pomoć u nabavi hrane i dr.) i/ili

b. obavljanje kućanskih poslova (pranje posuđa, pospremanje stambenog prostora, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i dr.) i/ili

c. održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba i dr.) i/ili

d. zadovoljavanje drugih svakodnevnih potreba

**Područje provedbe projekta**: Grad Makarska i općine makarskog primorja

**Razdoblje provedbe projekta**: 15.4.2024.-15.2.2027.

II.

Prihvatljivost osoba navedenim ciljnim skupinama pojašnjena je u točki III. Javnog poziva.

Sukladno članku 13. Zakona o ravnopravnosti spolova (''Narodne novine'', broj 82/08, 69/17) na natječaj se mogu javiti osobe oba spola. Izrazi koji se koriste u ovom tekstu natječaja, a imaju rodno značenje odnose se jednako na muški i ženski rod.

Poziv će biti trajno otvoren kako bi se tijekom provedbe građani mogli prijavljivati, te na taj način naknadno uključiti u projekt, kada se za to ukaže mogućnost.

Nije dozvoljeno paralelno korištenje usluge pomoći u kući ili sličnih usluga iz javnih i/ili drugih izvora. Navedeno bi se smatralo dvostrukim financiranjem koje nije prihvatljivo.

III.

**Pravo sudjelovanja u projektu**

Pravo sudjelovanja u projektu imaju isključivo pripadnici ciljnih skupina koji ispunjavaju slijedeće uvjete:

1. **Osobe starije od 65 godina i više** koje ispunjavaju sljedeće uvjete:

* **žive u** **samačkom kućanstvu** i čiji mjesečni prihod za samačka kućanstva ne prelazi 120 % iznosa prosječne starosne mirovine za 40 i više godina mirovinskog staža prema zadnjoj objavi podataka, te koji istovremeno ne koriste slijedeće usluge – usluga pomoći u kući, boravka, organiziranog stanovanja, smještaja, osobne asistencije koju pruža osobni asistent,
* **žive u dvočlanom kućanstvu** čiji ukupni prihod ne prelazi iznos od 200 % starosne mirovine za 40 i više godina mirovinskog staža prema zadnjoj objavi podataka HZMO-a,  te koji istovremeno ne koriste slijedeće usluge – usluga pomoći u kući, boravka, organiziranog stanovanja, smještaja, osobne asistencije koju pruža asistent,
* **žive** **u višečlanom kućanstvu** u kojem su svi članovi pripadnici ciljnih skupina, a čiji ukupni prihodi ne prelaze iznos od 300 % prosječne starosne mirovine za 40 i više godina mirovinskog staža prema zadnjoj objavi podataka HZMO-a, te koji istovremeno ne koriste slijedeće usluge – usluga pomoći u kući, boravka, organiziranog stanovanja, smještaj, osobne asistencije koju pruža osobni asistent.

1. **Odrasle osobe s invaliditetom** (osobe koje imaju 18 i više godina) koje ispunjavaju navedene uvjete:

* **žive u samačkom ili dvočlanom ili višečlanom kućanstvu** (u kojem su svi članovi kućanstva pripadnici ciljnih skupina) i
* **imaju utvrđen treći ili četiri stupanj težine invaliditeta** – oštećenja funkcionalnih sposobnosti prema propisima o vještačenju i metodologijama vještačenja,
* **istovremeno ne koriste sljedeće usluge** – usluga pomoći u kući, boravka, organiziranog stanovanja, smještaja, osobne asistencije koju pruža osobni asistent,
* roditelj i drugi član obitelji **nema priznato pravo na status roditelja njegovatelja ili status njegovatelja** za potrebu skrbi o njoj.

IV.

**Obvezna dokumentacija**

1. **Osobe starije od 65 godina**
2. Preslika osobne iskaznice (obostrana), putovnice ili dokumenta jednake ili slične vrijednosti iz kojeg je nedvojbeno moguće utvrditi identitet, dob i OIB sudionika;
3. Obrazac prijave na Javni poziv za iskaz interesa – ispunjen i potpisan;
4. Izjava pripadnika ciljne skupine o broju članova kućanstva – ispunjena i potpisana;
5. Potvrda Porezne uprave o dohotku ili Izjava o suglasnosti da Udruga osoba s invaliditetom „Sunce“ ishodi potvrdu o visini dohodaka i primitaka iz Porezne uprave za sudionike – ispunjena i potpisana;
6. Potvrda/Izjava Hrvatskog zavoda za socijalni rad da osoba ne koristi slične ili iste usluge (uslugu pomoći u kući, boravka, organiziranog stanovanja, osobne asistencije koju pruža osobni asistent i osobne asistencije koju pruža videći pratitelj – osigurava Udruga.
7. **Osobe s invaliditetom**
8. Preslika osobne iskaznice (obostrana), putovnice ili dokumenta jednake ili slične vrijednosti iz kojeg je nedvojbeno moguće utvrditi identitet, dob i OIB sudionika;
9. Obrazac prijave na Javni poziv za iskaz interesa – ispunjen i potpisan;
10. Izjava pripadnika ciljne skupine o broju članova kućanstva – ispunjena i potpisana;
11. Preslika Potvrde o upisu u Registar osoba s invaliditetom iz koje je vidljivo da osoba ima oštećenje trećeg ili četvrtog stupnja težine invaliditeta – oštećenja funkcionalnih sposobnosti ili nalaz i mišljenje Zavoda za vještačenje, profesionalnu rehabilitaciju i zapošljavanje osoba s invaliditetom u kojem je naveden treći ili četvrti stupanj težine invaliditeta – oštećenja funkcionalnih sposobnosti
12. Potvrda/Izjava Hrvatskog zavoda za socijalni rad da pripadnik ciljne skupine ne koristi slične ili iste usluge (uslugu pomoći u kući, boravka, organiziranog stanovanja, smještaja, organiziranog stanovanja, osobne asistencije koju pruža osobni asistent i osobne asistencije koju pruža videći pratitelj) odnosno da roditelj ili drugi član obitelji nema priznato pravo na status roditelja njegovatelja ili status njegovatelja za brigu o njoj – osigurava Udruga.

V.

**Kako se prijaviti**

Javni poziv za iskazivanje interesa objavljen je na službenim web stranicama Udruge osoba s invaliditetom „Sunce“ i partnera: Grada Makarske, Općine Brela, Općine Podgora i Općine Tučepi.

Prijavu poslati na e-mail: [sunceudruga@gmail.com](mailto:sunce.udruga@gmail.com) ili predati u uredu Udruge osoba s invaliditetom „Sunce“ na adresi Marka Marulića 5 u Makarskoj u omotnici s naznakom „Zaželi SUNCE“, ili poslati poštom (preporučena pošiljka) na adresu: Udruga osoba s invaliditetom „Sunce“, Kralja P. Krešimira IV. broj 9, 21300 Makarska s naznakom „Zaželi SUNCE“.

Za sva dodatna pitanja i pojašnjenja vezana uz Javni poziv kontaktirajte nas na:  
Kontakt telefoni: 021 616 660 / 097 628 75 83  
E-mail: [sunceudruga@gmail.com](mailto:sunceudruga@gmail.com)

**Prilozi uz prijavu:**

1. Obrazac prijave Zaželi SUNCE
2. Izjava o članovima zajedničkog kućanstva Zaželi SUNCE
3. Punomoć Zaželi SUNCE